Øye-steinen

Øye-steinen er en runestein fra Øye kirke i Vang kommune i Innlandet.

Steinen er første gang beskrevet av sogneprest Thomas Stang omkring 1835, og han oppgir da at den har ligget over en grav på kirkegården. Steinen ble undersøkt av Sophus Bugge i 1865, og året etter ble den fraktet til Universitetets Oldsaksamling. Den er i dag magasinert ved Kulturhistorisk Museum. Steinen er antakelig fra 1300-tallet. Innskriften er:

her:huilir:þora:moder:eirix:prest:pater:noster:

På norrønt blir det: Hér hvílir Þóra, móðir Eiríks prests. Pater noster.

På moderne norsk blir det: «Her hviler Tora, mor til Eirik prest. Fader vår.» Runene dateres til begynnelsen av 1300-tallet.

Referanser

Eksterne lenker
 Bilde av runesteinen

Runesteiner i Norge
Kulturminner i Vang